PLANET วิ่งคึก 5% รับ ผบห.ลั่นปี 61 พลิกกำไร รับยอดขายกล่อง Set Top Box พุ่ง
PLANET วิ่งคึก 5% รับ ผบห.ลั่นปี 61 พลิกกำไร รับยอดขายกล่อง Set Top Box พุ่ง ล่าสุด ณ เวลา 11.05 น. อยู่ที่ระดับ 2.12 บาท เพิ่มขึ้น 0.10 บาท หรือ 4.95% สูงสุดที่ระดับ 2.12 บาท ต่ำสุดที่ระดับ 2.12 บาท มูลค่าซื้อขาย 1.4 หมื่นบาท
28 มี.ค. 2561

ผู้สื่อข่าวรายงานว่า ราคาหุ้น บริษัท แพลนเน็ต คอมมิวนิเคชั่น เอเชีย จำกัด (มหาชน) หรือ PLANET ณ เวลา 11.05 น. อยู่ที่ระดับ 2.12 บาท เพิ่มขึ้น 0.10 บาท หรือ 4.95% สูงสุดที่ระดับ 2.12 บาท ต่ำสุดที่ระดับ 2.12 บาท มูลค่าซื้อขาย 1.4 หมื่นบาท

โดยราคาหุ้นปรับตัวขึ้นแรง หลังก่อนหน้านี้ นายประพัฒน์ รัฐเลิศกานต์ กรรมการผู้อำนวยการและหัวหน้าเจ้าหน้าที่บริหาร PLANET เปิดเผยว่า แผนการดำเนินงานในปี 2561 บริษัทมั่นใจจะพลิกกลับมามีกำไรสุทธิได้จากปี 2560 มีผลขาดทุนสุทธิอยู่ที่ 31.62 ล้านบาท ซึ่งจะพลิกกลับมามีกำไรตั้งแต่ไตรมาส 1/2561 เป็นผลจากรายได้ที่เพิ่มขึ้น และการเพิ่มสัดส่วนรายได้จากธุรกิจบริการ ซึ่งธุรกิจบริการมีมาร์จิ้นอยู่ที่ประมาณ 40-50% สูงกว่าธุรกิจขายผลิตภัณฑ์ที่มีมาร์จิ้นอยู่ที่ 20-25%
“แนวโน้มผลการดำเนินงานในไตรมาส 1/2561 คาดว่าจะพลิกกลับมามีกำไรสุทธิจากไตรมาส 1/2560 บริษัทมีผลขาดทุนสุทธิอยู่ที่ 34.30 ล้านบาท เนื่องจากกล่องรับสัญญาณ Set Top Box ที่คงเหลืออยู่น่าจะขายได้เกือบหมด ส่วนรายได้ก็คาดว่าจะดีกว่าช่วงไตรมาส 1/2560 ที่มีรายได้อยู่ที่ 104.83 ล้านบาท” นายประพัฒน์ กล่าว
โดยปี 2561 บริษัทตั้งเป้าหมายมีรายได้อยู่ที่ 800 ล้านบาท หรือเติบโต 20% จากปี 2560 ที่มีรายได้อยู่ที่ 681.17 ล้านบาท เนื่องจากปัจจุบันบริษัทมีงานในมือรอรับรู้รายได้ (Backlog) ประมาณ 300 ล้านบาท ซึ่งจะรับรู้รายได้ 80-90% ภายในปี 2561 ประกอบกับปี 2561 จะมีโครงการประมูลขนาดใหญ่เกี่ยวกับการจัดซื้อระบบและอุปกรณ์สื่อสารของหน่วยงานของรัฐและรวมถึงจากภาคเอกชนจำนวนมาก คิดเป็นมูลค่าไม่ต่ำกว่า 2,000-3,000 ล้านบาท คาดว่าบริษัทมีโอกาสได้งานประมาณ 300-400 ล้านบาท หรือคิดเป็นสัดส่วนไม่ต่ำกว่า 25% ของมูลค่ารวม